Talvikankaan koulun

tasa-arvo ja yhdenvertaisuussuunnitelma

Sisällys

[Yhdenvertaisuuden puu 3](#_Toc104879655)

[Johdanto 4](#_Toc104879656)

[Tasa-arvo -ja yhdenvertaisuus Talvikankaan koulun opetuksessa 5](#_Toc104879657)

[Tasa-arvon ja yhdenvertaisuuden kokeminen Talvikankaan koulussa 6](#_Toc104879658)


[Talvikankaan koulun tasa-arvoa ja yhdenvertaisuutta lisäävät kehittämiskohteet 7](#_Toc104879659)

[Toimenpiteet Talvikankaan koulun tasa-arvoa ja yhdenvertaisuutta lisäävien kehittämiskohteiden toteutumiseksi 9](#_Toc104879660)

[Syrjimiseen, rasismiin sekä kiusaamiseen puuttuminen 9](#_Toc104879661)

[Sukupuolisen tasa-arvon lisääminen ja sukupuolisensitiivinen kasvatus 9](#_Toc104879662)

# Yhdenvertaisuuden puu



Koulullamme järjestettiin yhden­vertaisuuden teemapäivä huhti­kuussa 2022. Oppilaat miettivät ryhmissä syrjinnän muotoja, syitä ja seurauksia. Lisäksi he miettivät ratkaisuja edellä ilmeneviin asioihin.

Oppilaat avasivat tämän tekemänsä yhdenvertaisuuden puun seu­raa­­vasti:

*”****Puumme juuret*** *heijastavat ihmis­kuntaamme juurtuneita syrjinnän syitä. Syyt ovat mielestämme henkilön sukupuoli, ikä, kansalaisuus, uskonto, kieli, seksuaalisuus ja fyysinen tai psyykkinen vammaisuus.*

*Puuta* ***noustessamme, sen rungossa, näemme syrjinnän eri muotoja****. Rasismi, seksismi, kiusaaminen, sekä torjuminen ovat kaikki enemmän tai vähemmän syrjinnän eri muotoja.*

*Tämän jälkeen näemme* ***puustamme haarautuvat oksat****. Oksissa näkyy* ***arvet ja haavat, mitä syrjintä voi aiheuttaa uhreille****. Haavoina voi esiintyä masennus, mielen­terveysongelmat, syrjäytyminen, syömis­häiriöt, epävarmuus, sekä fyysiset, psyykkiset, henkiset että sosiaaliset trau­mat.*

*Oksissamme kuitenkin roikkuvat* ***hedelmät. Ne esittävät ratkaisukeinoja syrjintää vastaan****. Keinoina toimivat valistus, yhteisöllisyys, ihmisoikeudet, lain­säädäntö, vastustus, sekä tasa-arvo ja yhdenvertaisuus.”’*

Artemii, Leevi, Veikka ja Hiski, Talvikankaan koulu, 2022

# Johdanto

Oulun kaupungin opetussuunnitelmassa yhteisenä lähtökohtana ovat lasten ja nuorten yhdenvertaisuus sekä tasa-arvo. Tasavertaisuuden toteutuminen on tärkeässä roolissa kaikkien lapsi- ja nuorisoryhmien toiminnassa. Lisäksi jokaiselle kouluyhteisön jäsenelle tulee tarjota mahdollisuus osallistua koulun toimintaan, osallisuuteen ja vaikuttamiseen. Kun yhdenvertaisuutta edistetään, ehkäistään syrjintää ja lisätään ymmärrystä moninaisuutta kohtaan. Tämä kaikki lisää koulussa yhdenvertaisuutta.

Yhdenvertaisuuslain mukaan yhdenvertaisuudella tarkoitetaan sitä, että kaikki ihmiset ovat samanarvoisia riippumatta heidän sukupuolestaan, iästään, etnisestä tai kansallisesta alkuperästään, kansalaisuudestaan, kielestään, uskonnostaan ja vakaumuksestaan, mielipiteestään, vammastaan, terveydentilastaan, seksuaalisesta suuntautumisestaan tai muusta henkilöön liittyvästä syystä. Oikeudenmukaisessa yhteiskunnassa henkilöön liittyvät tekijät, kuten syntyperä tai ihonväri, eivät saisi vaikuttaa ihmisten mahdollisuuksiin päästä koulutukseen, saada työtä ja erilaisia palveluja - perusoikeudet kuuluvat kaikille.

Tasa-arvolain tarkoituksena estää sukupuoleen perustuva syrjintä ja edistää naisten ja miesten välistä tasa-arvoa sekä parantaa naisten asemaa. Lain tarkoituksena on myös estää sukupuoli-identiteettiin tai sukupuolen ilmaisuun perustuva syrjintä.

Suomen perustuslaissa yhdenvertaisuuden periaate viittaa sekä syrjinnän kieltoon että ihmisten yhdenvertaisuuteen lain edessä. Yhdenvertaisuuslaki, rikoslaki, tasa-arvolaki ja työlainsäädäntö tarkentavat syrjinnän kieltoa eri elämänalueilla.

Tasa-arvon edistäminen turvaa oikeudenmukaisuuden toteutumisen ja luo edellytykset viihtyisien ja motivoivien oppimisympäristön syntymiseksi. Kun koulussa arvostetaan kaikkien osaamista ja työtä, edistetään tällöin oppilaiden hyvinvointia ja kouluviihtyvyyttä. Talvikankaan koulun tasa-arvo- ja yhdenvertaisuussuunnitelmassa kuvataan koulumme tasa-arvon ja yhdenvertaisuuden toteutumisen nykytilaa ja asetetaan kouluyhteisöllemme kehittämiskohteita sekä niille toimenpiteitä lukuvuosille 2022-2025.

Talvikankaan koulussa tavoitteena on tasa-arvoinen, yhteistyökykyinen sekä tuloksellinen työympäristö, jossa koko koulu, kaikki koulun jäsenet, toteuttavat tasa-arvoista toimintakulttuuria. Erityisesti koulun johdon ja henkilökunnan on velvollisuus sitoutua tasa-arvoa edistäviin tavoitteisiin ja toimenpiteisiin. Tällöin tasa-arvo saadaan sisällytettyä mukaan kaikkeen koulun toimintaan.

# Tasa-arvo -ja yhdenvertaisuus Talvikankaan koulun opetuksessa

Perusopetuksen yhteiskunnallisena tehtävänä on edistää tasa-arvoa, yhdenvertaisuutta ja oikeudenmukaisuutta. Tasa-arvon edistäminen kouluissa tarkoittaa sitä, että jokaista yksilöä kohdellaan tasapuolisesti ja syrjimättömästi koulupäivien aikana kaikissa tilanteissa. Tasa-arvon tavoite ja laaja yhdenvertaisuusperiaate ohjaavat myös perusopetuksen kehittämistä. Opetus edistää kaikenlaista yhdenvertaisuutta sekä taloudellista, sosiaalista, alueellista ja sukupuolten tasa-arvoa.

Koulun toiminnassa tulee kiinnittää erityistä huomiota seuraaviin alueisiin:

* Perusopetus kannustaa yhdenvertaisesti jokaista yksilöä opinnoissaan. Jokaista oppilasta autetaan tunnistamaan omat mahdollisuutensa ja rakentamaan oppimispolkunsa ilman sukupuoleen sidottuja roolimalleja
* Perusopetus lisää tietoa ja ymmärrystä sukupuolten moninaisuudesta
* Yhdenvertaisuus ja tasa-arvo ovat perusopetuksen toimintakulttuurin kehittämistä ohjaavia periaatteita
* Opetuksen tulee olla sukupuolitietoista. Jokainen oppiaine edistää sukupuolten tasa-arvoa omalla tavallaan
* Työtapojen, oppimisympäristöjen ja yhteistyökumppaneiden valinnassa kiinnitetään huomiota sukupuolittuneiden asenteiden ja käytänteiden tunnistamiseen ja muuttamiseen
* Oppilaiden osallisuutta lisätään

Sukupuolitietoinen opetus perustuu herkkyydelle tunnistaa yksilöllisyys ja persoonallisuus jokaisessa oppijassa. Sukupuolitietoisessa opetuksessa tunnistetaan sukupuolittavia yhteiskunnallisia ja kulttuurisia rakenteita ja puretaan niitä. Sukupuolitietoinen opetus, arviointi, ohjaus, oppilashuolto ja oppimisen ja koulunkäynnin tuki edistää johdonmukaisesti sukupuolten tasa-arvoa. Tavoitteena on, että tulevaisuudessa eri sukupuolia edustavat yksilöt jakautuisivat eri tehtävätasoille ja eri ammatteihin nykyistä tasaisemmin omien kykyjensä ja taipumustensa mukaan. Sukupuolitietoisuus on tunnuspiirre.

Jokaisella oppilaalla on oikeus turvalliseen koulupäivään, jonka aikana ei tarvitse pelätä häirinnän kohteeksi joutumista. Häirintä eri muodoissa on yhteydessä terveysriskeihin, koulunkäynnin haasteisiin ja nuorten riskikäyttäytymiseen. Siksi onkin erityisen tärkeää, että häirintää kokenut tai häirintää havainnut oppilas kääntyy aikuisen puoleen ja häirintään puututaan asianmukaisesti. On myös erittäin tärkeää kiinnittää huomiota tasa-arvon ja yhdenvertaisuuden toteutumista vaikeuttaviin asenteisiin, jotka ovat usein tiedostamattomia ja vaikeasti havaittavissa.

Talvikankaan koulu on oppiva yhteisö, joka edistää arvoillaan ja käytänteillään yhdenvertaisuutta ja tasa-arvoa sekä tukee oppilaita oman identiteetin rakentumisessa. Oppilasta kannustetaan rakentamaan identiteettiään ja löytämään omat vahvuutensa. Oppiva yhteisö rohkaisee oppilaita tunnistamaan omat mahdollisuutensa sekä suhtautumaan eri oppiaineisiin, tekemään valintoja ja sitoutumaan opiskeluun ilman sukupuoleen sidottuja roolimalleja. Kiusaamiseen ja epäkohtiin puututaan rohkeasti. Fyysisesti ja psyykkisesti turvallisessa ympäristössä oppilas oppii kunnioittamaan itseään, toisia ihmisiä ja ympäristöään. Oppimisympäristöjä, työtapoja ja opetusmateriaaleja valitsemalla ja kehittämällä luodaan näkyvyyttä inhimillisen moninaisuuden arvostamiselle. Jokainen oppilas on ainutlaatuinen ja arvokas juuri sellaisena kuin hän on.

# Tasa-arvon ja yhdenvertaisuuden kokeminen Talvikankaan koulussa

Talvikankaan koulussa kaikkia oppilaita kohdellaan samalla tavalla riippumatta sukupuolesta, iästä, uskonnosta, ihonväristä tai taustasta. Koulumme kaikilla oppilailla on tasa-arvoiset mahdollisuudet uuden opetussuunnitelman mukaiseen opetukseen ja kaikkeen koulun toimintaan. Koulumme tavoitteena on olla mahdollisimman esteetön sekä kaikin puolin terveellinen ja turvallinen toimintaympäristö. Tavoitteenamme on, että peruskoulun päättyessä jokaisella oppilaalla olisi riittävä tasa-arvo osaaminen yhteiskunnassa toimimista varten ja oppilaat osaisivat tehdä opintoihin liittyvät valintansa perustellusti omista lähtökohdistaan.

Talvikankaan koulun tasa-arvo- ja yhdenvertaisuussuunnitelma on laadittu lukuvuonna 2021–2022 yhteistyössä henkilöstön, oppilaiden ja huoltajien kanssa. Suunnitelma sisältää selvityksen oppilaitoksen tasa-arvo - ja yhdenvertaisuustilanteesta marraskuussa 2021 sekä tarvittavat toimenpiteet tasa-arvon ja yhdenvertaisuuden edistämiseksi lukuvuonna 2022-2023.

Talvikankaan yläkoulun oppilaskunnan hallitus osallistui Opetushallituksen Yhdenvertainen koulu -hankkeeseen keväällä 2021. Hankkeen aikana toteutettiin noin sadalle yläkoulun oppilaalle kysely tasa-arvosta ja yhdenvertaisuudesta Talvikankaan koulussa. Kysely todettiin toimivaksi ja pienin muutoksin sitä päätettiin käyttää myös tasa-arvo- ja yhdenvertaisuussuunnitelman lähtötilanteen kartoituksessa 5.-9. luokkalaisille marraskuussa 2021 (385 oppilasta osallistui). Keskeisinä alueina kyselyssä olivat Rauhankasvatusinstituutin kehittämän Tasa-arvokompassin luvut 2. Pedagoginen toiminta sekä 4. Asenteet ja vuorovaikutus. Tasa-arvokompassi on ollut Oulun kaupungin peruskoulujen tasa-arvo – ja yhden­vertaisuussuunnitelman laatimisprosessissa keskeinen työkalu. Kompassin avulla koulumme pystyy myös seuraamaan tasa-arvo- ja yhdenvertaisuustyön etenemistä.

Kyselyn valossa näyttäytyi, että oppilaat kokevat koulun aikuisten puuttumisen rasismiin, kiusaamiseen ja nimittelyyn riittämättömänä. Vastauksista välittyi toive, että kaikkiin kiusaamistilanteisiin puututtaisiin tiukemmin. Se, että aikuinen puuttuu oppilaiden väliseen sanailuun ja erimielisyyksiin, on välittämistä ja tämä lisää oppilaiden luottamusta koulun aikuisia kohtaan.

Monet koulumme oppilaat toivoisivat kyselyn perusteella opetustilanteisiin sukupuolisen tasa-arvon edistämistä ja sukupuolisensitiivisyyttä. Opetusryhmiin jakaminen liikunnan tai minkä tahansa oppiaineen opetuksessa ei tulisi olla sukupuoleen perustuvaa, vaan ryhmät muodostettaisiin kiinnostuksen, taitojen tai motivaation perusteella. Sukupuolisensitiivisessä opetuksessa luokittelu automaattisesti sukupuolen mukaan jäisi taka-alalle ja oppilaiden yksilölliset ominaisuudet otettaisiin paremmin huomioon.

Kyselyssä korostui myös oppilaiden kokema seksuaalinen häirintä heidän vapaa-ajallaan (16 %). Oulun kaupungin ohjeistuksen mukaisesti koulullamme toteutetaan Tunne- ja turvataitokasvatuksen oppitunteja, joiden tarkoituksena on opastaa ja harjoittaa nuoria toimimaan oikealla tavalla, mikäli heitä lähestytään turvallista kasvua uhkaavilla tavoilla. Tunne- ja turvataito-oppitunnit lisäävät oppilaiden hyvinvointia ja arjessa selviytymisen taitoja. Lisäksi edistetään oppilaiden itsetuntoa, tunnetaitoja, oman arvokkuuden ymmärtämistä, vuorovaikutustaitoja sekä selviytymis- ja digiturvataitoja.

# Talvikankaan koulun tasa-arvoa ja yhdenvertaisuutta lisäävät kehittämis­kohteet

Yhdenvertaisuuslaissa (6 §) todetaan, että koulutuksen järjestäjän on arvioitava yhdenvertaisuuden toteutumista toiminnassaan ja ryhdyttävä toimenpiteisiin yhdenvertaisuuden toteutumisen edistämiseksi sekä huolehdittava siitä, että oppilaitoksella on suunnitelma tarvittavista toimenpiteistä yhdenvertaisuuden edistämiseksi.

Koulun henkilökunta käsitteli ja keskusteli oppilaille toteutetun kyselyn tuloksista keväällä 2022 ja esille nostettiin tärkeimpiä kehittämiskohteita tulevalle lukuvuodelle. Myös Talvikankaan koulun oppilas­huoltoryhmä ja vanhempaintoimikunta kävi tulokset läpi. Koulun johtoryhmä on keskustellut kyselyn tuloksista useita kertoja lukuvuoden aikana.

Henkilökunnalle ei tässä vaiheessa suunnattu erillistä tasa-arvo – ja yhdenvertaisuuskyselyä, koska henkilö­kunnalle toteutetaan Oulun kaupungin puolesta Kunta kymppi -kysely muutaman vuoden välein. Kyselyllä mitataan työhyvinvointia ja yhdenvertaisuuden sekä tasa-arvon toteutumista henkilöstön keskuudessa.

Oppilaille suunnattu kysely sai kuitenkin henkilökunnan tutkimaan omaa käyttäytymistään:

*”Olenko tahattomasti tai tahallisesti loukannut kollegaani tai oppilasta näissä tasa-arvo ja yhdenvertaisuusasioissa? Miten voisin omalta osaltani tukea kollegan tai oppilaan hyvinvointia? Kun kollega tai oppilas voi hyvin – minäkin voin hyvin ja sitä kautta koko työyhteisö voi paremmin.”*

Henkilöstön kesken käydyissä keskusteluissa pidettiin hyvänä sitä, että koulussamme on eri ikäisiä opettajia, joiden joukossa uskaltaa ja voi tuoda oman mielipiteen esiin. Toisaalta nostettiin esiin myös kokemus siitä, että joidenkin ääni on "kuuluvampi" ja että osa henkilökunnasta ei noudata yhteisiä pelisääntöjä. Henkilökunnalle suunnattu erillinen tasa-arvo ja yhdenvertaisuuskysely toteutetaan Talvikankaan koulussa syyslukukaudella 2022.

Yläkoulussa oppilaskunta toimii tiimirakenteisena. Yksi oppilastiimeistä on yhdenvertaisuustiimi, joka on ottanut kantaa moniin asioihin heti toiminnan käynnistyttyä syksyllä 2021. Oppilastiimi on ollut tärkeä osa Talvikankaan koulun tasa-arvo- ja yhdenvertaisuussuunnitelmaprosessia. Oppilastiimin jäsenet ovat kommentoineet rohkeasti ja aktiivisesti suunnitelmaa sen edistymisen eri vaiheissa ja olivat mukana valitsemassa koulumme kehittämiskohteita tuleville lukuvuosille.

Talvikankaan koulun tasa-arvoa ja yhdenvertaisuutta lisääviksi kehittämiskohteiksi valittiin lukuvuodelle 2022-2023:

* Syrjimiseen, rasismiin ja kiusaamiseen puuttuminen
* Sukupuolisen tasa-arvon lisääminen ja sukupuolisensitiivinen kasvatus

# Toimenpiteet Talvikankaan koulun tasa-arvoa ja yhdenvertaisuutta lisäävien kehittämiskohteiden toteutumiseksi

## Syrjimiseen, rasismiin sekä kiusaamiseen puuttuminen

Koulussamme on jo aikaisemminkin ollut nollatoleranssi syrjimistä, rasismia ja kiusaamista kohtaan, mutta pieniinkin epäasiallisuuksiin puuttumisen tärkeyttä korostetaan. Lisäksi oppitunneilla keskustellaan vieläkin enemmän ennaltaehkäisevästi rasismista ja syrjinnästä sekä kasvatetaan oppilaita yhdenvertaisuuteen. Oulun kaupungin Tunne- ja turvataitokasvatuksen oppitunnit ovat tärkeä osa tätä työtä. Yhdenvertaisuus-oppilastiimi jatkaa myös ensi lukuvuonna työtään. Talvikankaan koulu on myös julistautunut Syrjinnästä vapaaksi alueeksi.

## Sukupuolisen tasa-arvon lisääminen ja sukupuolisensitiivinen kasvatus

Talvikankaan koulussa jokaisella on oikeus olla oma itsensä. Koulussamme huomioidaan yksilölliset ominaisuudet ilman sukupuolista luokittelua ja käydään ennaltaehkäisevää ja avointa keskustelua sukupuoliin liittyvästä syrjinnästä. Erityisesti liikuntatunneilla huomioidaan oppilaiden kiinnostuksen kohteet ja vahvuudet ryhmäjakoja tehtäessä. Yläkoulussa osa hygieniatiloista muutettiin tunnuksettomiksi ja tällaiset hygieniatilat tullaan lisäämään kaikkiin Talvikankaan koulun rakennuksiin. Lisäksi kohdullisten henkilöiden hygieniatarvikkeita tuotiin avoimesti tarjolle sekä tunnuksellisiin että tunnuksettomiin hygieniatiloihin. On myös tärkeää toteuttaa aiheeseen liittyviä säännöllisiä kyselyitä niin oppilaille kuin myös koko koulun henkilökunnalle.